《施衢州除浙西提刑以诗寄饯三首 其一》
宋代·赵蕃

昔公立螭坳，秉笔罔不书。及乎上谏坡，论议无日虚。

直言有不上，柴桑念归欤。高卧属几日，朱轓起阎闾。

政成合入奏，返直承明庐。如何更持节，未使经纶摅。

上心岂无谓，劳公重皇居。吏恶必剪刈，士良必吹嘘。

此自宰相事，于公定何如。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。